joelniklaus/EU_Wikipedias huggingface dataset:
Journey to Silius

Journey to Silius ( eli Rough World) on Sunsoftin kehittämä ja vuonna 1990 julkaisema videopeli Nintendo Entertainment Systemille. Pelin piti aluksi perustua elokuvaan Terminator – tuhoaja. Sunsoft kuitenkin menetti lisenssin kehityksen aikana, joten peliä muutettiin sen mukaisesti.

Pelaaminen
Journey to Silius on sivuttain vierittyvä ampuma- ja tasohyppelypeli. Päähenkilö on Jay McCray, jonka on kostettava terroristiryhmälle isänsä kuolema. Pelissä on viisi kenttää, joista ensimmäinen on avaruussiirtokunnan rauniot. Pelaaja voi ampua vain vaakatasossa. Aseita on useita mutta vain perusaseessa on rajattomasti ammuksia.

Lähteet

Aiheesta muualla 
 

Vuoden 1990 videopelit
Nintendo Entertainment System -pelit
Post-apocalypse-pelit
Japanissa kehitetyt videopelit
Sunsoftin pelit
Apilaperhe

Apilaperhe on perhemuoto, jossa lapsi tai lapset ovat eri perheyksikköjen yhteisiä lapsia. Apilaperhe on yksi sateenkaariperheen muodoista, ja se tunnetaan myös terminä kumppanuusvanhemmuus.

Apilaperhe on perhe, joka muodostuu kahdesta perheestä, joilla on yhteisiä lapsia. Apilaperhe voi olla niin kutsuttu kolmiapilaperhe, jossa on kolme vanhempaa - esimerkiksi naispari ja yksi mies. Neliapilaperheessä on puolestaan neljä vanhempaa, esimerkiksi naispari ja miespari. Apilaperheessä voi olla myös vain kaksi vanhempaa, esimerkiksi yhteisen lapsen hankkineet ystävykset. Apilaperheessä kaikki vanhemmat ovat lapsen tai lasten sosiaalisia vanhempia, mutta lainsäädännön puitteista johtuen vain maksimissaan kaksi heistä voi olla juridisesti vanhempia. Sana apila viittaa apilan lehtiin ja siihen, että perheen vanhemmuus jaetaan niin kuin apilassa on lehtiä.

Katso myös 

 Sateenkaariperhe
 Lapsi tuntemattoman kanssa

Lähteet 

Sosiaaliset suhteet
Perhe
Seksuaali- ja sukupuolivähemmistöt
Karl-Heinz Kämmerling

Karl-Heinz Kämmerling (6. toukokuuta 1930 Dessau – 14. kesäkuuta 2012 Hannover) oli saksalainen pianopedagogi.

Kämmerling opiskeli Leipzigissä Anton Rohdenin ja Hugo Steurerin johdolla. Hän työskenteli Hannoverin musiikkiyliopistossa vuodesta 1963. Hän teki opetustyötä myös Salzburgin Mozarteumissa ja toimi Zagrebin yliopiston musiikkiakatemian vierailevana professorina. Kämmerling piti mestarikursseja Euroopassa, Aasiassa ja Yhdysvalloissa. Lukuisat hänen johdollaan opiskelleista pianisteista voittivat palkintoja kansallisissa ja kansainvälisissä kilpailuissa. Kämmerling toimi vuosina 1979–2011 Internationale Musikakademie für Solistenin taiteellisena johtajana. Hän oli European Piano Teachers Associationin (EPTA) Saksan-jaoksen perustaja.

Kämmerlingille myönnettiin vuonna 1999 ensimmäisen luokan Bundesverdienstkreuz ja vuonna 2000 Itävallan Suuri kunniamerkki. Vuodesta 2005 hän oli Saksan musiikkineuvoston kunniajäsen. Kämmerling kuoli pitkään sairastettuaan.

Lähteet 

Saksalaiset henkilöt
Musiikkipedagogit
Vuonna 1930 syntyneet
Vuonna 2012 kuolleet
Kialan ratasilta

Kialan ratasilta on vanhan Porvoon radan rautatiesilta Porvoossa, runsaat sata metriä Kiialan seisakkeesta Keravan suuntaan, Kiialan kartanon eteläpuolella. Silta kuuluu Väyläviraston museorautatiesiltojen kokoelmaan. Se sijaitsee Porvoonjokilaakson kartano- ja kylämaisemassa, joka on yksi Museoviraston vuonna 2009 määrittelemistä valtakunnallisesti merkittävistä rakennetuista kulttuuriympäristöistä. Silta ylittää pienen Porvoonjokeen laskevan puron.

Kialan ratasilta on tyypiltään teräksinen levypalkkisilta, ja se on uusittu vuonna 1931. Sillan kiviset maatuet ovat vanhemmat, vuodelta 1902. Sillan kokonaispituus on seitsemän metriä, jänneväli 4,5 metriä.

Vanhalla Porvoon radalla on myös toinen rautateiden museosilta, Hinthaaranjoen ratasilta.

Lähteet

Aiheesta muualla 

Suomen rautatiesillat
Suomen rautateiden museosillat
Porvoon liikenne
Porvoon rakennukset ja rakennelmat
NHL:n laajennusvaraustilaisuus 2021

Vuoden 2021 NHL:n laajennusvaraustilaisuus oli 21. heinäkuuta 2021 järjestetty tapahtuma, jossa NHL:n uusi laajennusseura Seattle Kraken muodosti kauden 2021–2022 joukkueensa varaamalla pelaajia muista NHL-joukkueista, poislukien Vegas Golden Knights.

Taustaa 
Seattlen kaupunginvaltuusto hyväksyi 4. joulukuuta 2017 äänin 7–1 KeyArena-stadionin remontoinnin. Joulukuun seitsemäntenä päivänä NHL hyväksyi harkitsemaan laajennusjoukkuetta ja asetti laajennusmaksun 650 miljoonaan dollariin.

13. helmikuuta 2018 sijoitusyhtiö Oak View Group lähetti virallisen laajennushakemuksen NHL:lle ja maksoi kymmenen miljoonan dollarin hakemusmaksun. NHL:n ylintä päätösvaltaa käyttävä elin Board of Governors äänesti samana vuonna 4. joulukuuta yksimielisesti Seattlen laajennusjoukkueen puolesta. Uusi joukkue aloittaa pelaamisen kaudella 2021–2022 Läntisen konferenssin Tyynenmeren divisioonassa.

Säännöt 
Seattle Kraken noudatti samoja sääntöjä kuin Vegas Golden Knights vuoden 2017 laajennusvaraustilaisuudessa. Muista joukkueista poiketen Golden Knights ei menettänyt Krakenin varaustilaisuudessa yhtään pelaajaa. Muiden 30 joukkueen tuli lähettää liigalle lista suojelluista pelaajista heinäkuun 17. päivään mennessä. Joukkueiden täytyi jättää suojaamatta vähintään kaksi hyökkääjää ja yksi puolustaja, joilla on sopimus kaudelle 2021–2022, ja jotka pelasivat vähintään 27 ottelua kaudella 2020–2021 tai vähintään 54 ottelua kausilla 2019–2020 ja 2020–2021 yhteensä. Joukkueiden täytyi myös jättää suojaamatta yksi maalivahti, jolla on sopimus kaudelle 2021–2022, tai joka on rajoitettu vapaa agentti (RFA) vuonna 2021.

Seattlen tuli varata vähintään 14 hyökkääjää, yhdeksän puolustajaa ja kolme maalivahtia. Kenenkään varaustilaisuudessa varatun pelaajan sopimusta ei saa ostaa ulos ennen kauden 2021–2022 päättymistä.

Varaukset

Katso myös 
 NHL:n varaustilaisuus 2021

Lähteet 

Vuoden 2021 jääkiekko
NHL:n varaustilaisuus
Seattle Kraken
Erriyon Knighton

Erriyon Knighton (s. 29. tammikuuta 2004) on yhdysvaltalainen pikajuoksija.

Knighton pelasi juniorina amerikkalaista jalkapalloa ennen siirtymistään pikajuoksuun. Hän juoksi 200 metrin alle 18-vuotiaiden maailmanennätyksen 20,11 Jacksonvillessä 31. toukokuuta 2021. Aiempi maailmanennätys oli Usain Boltin vuonna 2003 juoksema 20,13. Hän kohensi saman vuoden kesäkuussa Yhdysvaltojen olympiakarsintojen alkuerissä ennätyksen aikaan 20,04. Välierissä hän juoksi alle 20-vuotiaiden maailmanennätyksen 19,88 (aiempi ennätys oli Boltin 19,93) ja paransi ennätystä vielä loppukilpailussa aikaan 19,84. Tokion olympialaisissa hän sijoittui 200 metrillä neljänneksi ajalla 19,93.  Vappuaattona 2022 hän juoksi ennätyksensä 19,49, joka on myös alle 20-vuotiaiden ME. Saman vuoden Eugenen MM-kilpailuissa hän saavutti 200 metrillä pronssia ajalla 19,80.

Lähteet 

Yhdysvaltalaiset pikajuoksijat
Vuonna 2004 syntyneet
Elävät henkilöt
David Bonderman

David Bonderman (s. 27. marraskuuta 1942 Los Angeles, Kalifornia) on yhdysvaltalainen miljardööri ja liikemies. Hän on pääomasijoitusyhtiö TPG Capitalin perustajajäsen. Bonderman on myös yksi NBA-joukkue Boston Celticsin vähemmistöomistajista, sekä toinen NHL-joukkue Seattle Krakenin enemmistöomistajista Jerry Bruckheimerin ohella.

Forbes laski Bondermanin omaisuudeksi kesäkuussa 2021 4,1 miljardia Yhdysvaltain dollaria.

Bonderman syntyi juutalaiseen perheeseen ja opiskeli Washingtonin yliopistossa, sekä Harvardin yliopistossa. Hän asuu nykyään vaimonsa ja viiden lapsensa kanssa Fort Worthissä Texasissa.

Lähteet 

Vuonna 1942 syntyneet
Yhdysvaltalaiset miljardöörit
Elävät henkilöt
Minna Kelhä

Minna Kelhä (s. 1969 Helsinki) on suomalainen virkamies ja nykyinen Opetushallituksen pääjohtaja. Koulutukseltaan Kelhä on filosofian tohtori.  

Kelhä on vasemmistoliiton jäsen ja toimi Paavo Arhinmäen erityisavustajana sekä myöhemmin vuosina 2016–2019 vasemmistoliiton eduskuntaryhmän pääsihteerinä. Hän työskenteli myös Terveyden ja hyvinvoinnin laitoksella kehittämispäällikkönä vuosina 2014 ja 2015. Ennen Opetushallituksen pääjohtajuutta Kelhä toimi opetusministeri Jussi Saramon valtiosihteerinä.

Minna Kelhä nimitettiin Opetushallituksen pääjohtajaksi kaudelle 7.6.2021–6.6.2026. Valtioneuvosto joutui vetämään nimitysesityksen alun perin pois, sillä oikeuskansleri Tuomas Pöystin mukaan nimitystä ei ollut perusteltu tarpeeksi vakuuttavasti. Esittelymuistiota täydennettiin ja nimitys tapahtui seuraavana viikkona 27. toukokuuta 2021.

Viitteet

Vuonna 1969 syntyneet
Suomalaiset valtiosihteerit
Elävät henkilöt
Lauri Sipponen

Lauri Ilmari Sipponen (s. 1969) on suomalainen yritysjohtaja, joka toimi VR Groupin toimitusjohtajana 5. elokuuta 2021 – 4. huhtikuuta 2022. Hänet nimitettiin VR Groupin toimitusjohtajaksi heinäkuun alussa 2021. Hänet irtisanottiin huhtikuun alussa 2022.

Ennen VR:ää Sipponen työskenteli 20 vuotta Lidl Suomessa, joista vuodet 2010–2019 Lidlin Suomen-toimitusjohtajana.

Lähteet

Suomalaiset yritysjohtajat
Elävät henkilöt
VR-Yhtymä
Vuonna 1969 syntyneet
Karhu (homokulttuuri)

Karhu tarkoittaa homokulttuurissa homo- tai bi-miestä, joka on ulkoiselta olemukseltaan kookas ja karvainen. Karhut ovat yleensä hyvin maskuliinisia, "karhumaisia" miehiä. 

Termi sai alkunsa 1970-luvun Yhdysvalloissa, mutta tuli yleisesti tunnetuksi vuonna 1987, jolloin Richard Bulger ja Chris Nelsonin perustivat Bear Magazine lehden. Tuolloin homokulttuurissa vallitsi kapeat ulkonäkönormit, joita vastaan karhukulttuuri pyrki taistelemaan. Karhuille esimerkiksi ikä-, paino- ja ulkonäkövaatimuksia tärkeämpää ovat toisten kunnioittaminen ja lämminhenkinen toveruus sekä veljeys. 2000-luvulla karhukulttuuri on alkanut tunnistamaan myös muut kuin cissukupuoliset miehet osaksi yhteisöään.

Sanasto 
Karhukulttuuri on peräisin Yhdysvalloista, eikä kaikille kulttuurin termeille ole olemassa varsinaisia suomennoksia.

 Cub (suom. pentu) - nuori tai nuoren näköinen karhu
 Chub (suom. pullukka) - raskas, ylipainoinen karhu
 Otter (suom. saukko) - laiha, siro tai pienirakenteinen karhu
 Ursula - lesbo karhu
 Panda - aasialaistaustainen karhu
 Polar bear (suom. jääkarhu) - vanhempi karhu, jonka karvoitus on harmaantunut
 Trans bear (suom. trans karhu) - transsukupuolinen karhu
 Wolf (suom. susi) - atleettinen ja lihaksikas karhu

Lähteet 

Seksuaali- ja sukupuolivähemmistöjen kulttuuri
Aurora Studios

Aurora Studios Oy on suomalainen elokuva-alan yhtiöryhmä, johon kuuluvat pääyhtiön lisäksi tytäryhtiöt Cinemanse Oy ja Helsinki-filmi Oy. Se omistaa myös 40 prosentin osuuden tuotantoyhtiö Anima Vitaesta.

Aurora Studios syntyi, kun Tuntematon sotilas -elokuvan rahoituksesta vastanneet sijoittajat ostivat yhdessä kustannusyhtiö Otavan kanssa Elokuvaosakeyhtiö Suomi 2017 Oy:n. Aurora Studiosin omistajia Otavan ohella ovat sijoittajat Ari Tolppanen ja Ari Lahti sekä toimiva johto. Keväällä 2021 yhtiön toimitusjohtajaksi nimitettiin Petri Kemppinen ja levitysjohtajaksi Hanna Lajunen. Aurora Studiosin sisältöjohtajana toimii Roosa Toivonen. Heinäkuussa 2021 Aurora Studios kertoi ostavansa Helsinki-filmin, jonka toimitusjohtajana jatkavasta Aleksi Bardysta tulee Aurora Studiosin johtoryhmän jäsen ja merkittävä omistaja. Elokuussa 2021 Aurora Studios osti 40 prosentin osuuden animaatiostudio Anima Vitaesta.

Hallituksen puheenjohtaja Ari Tolppanen kertoo Aurora Studiosin pyrkivän perinteisiä suomalaisia pieniä tuotantoyhtiöitä uskottavampaan ”täyden palvelun” toimintaan Hollywoodin studioiden tapaan.

Aurora Studiosin ensimmäinen elokuvatuotanto on JP Siilin ohjaama ja Severi Koivusalon tuottama Sieniretki, joka tulee ensi-iltaan syksyllä 2022.

Aurora Studios Oy:n ensimmäisiä elokuvalevityksiä ovat Aku Louhimiehen Odotus (2021), Juuso Syrjän Sorjonen: Muraalimurhat (2021) sekä Aleksi Salmenperän Kupla. Yhteistuotantona Rabbit Filmsin kanssa Aurora Studios tuottaa C More -palveluun kuusiosaisen Nokia-yhtiön matkapuhelinmenestyksen alkuvaiheista kertovan sarjan Made in Finland (2022), jonka ohjaa Maarit Lalli. Kehitteillä ovat elämäkertaelokuva yrittäjä Kirsti Paakkasesta sekä Tuomas Niskakankaan esikoisromaaniin perustuva televisiosarja Roihu.

Helsinki-filmi on vuonna 2002 perustettu, noin 30 pitkää näytelmäelokuvaa tuottanut elokuvatuotantoyhtiö. Cinemanse tunnetaan animaatioiden ja muiden elokuvien maahantuojana.

Finnish Impact Film Fund
Aurora Studiosin maaliskuussa 2021 käynnistämä ja hallinnoima Finnish Impact Film Fund (FIFF) on yksityinen pääomarahasto, jonka sijoittajina ovat Aurora Studios Oy:n omistajien lisäksi Konstsamfundet, Jenny ja Antti Wihurin rahasto, Saastamoisen säätiö ja Suomen Kulttuurirahasto. Alkujaan pääomasitoumuksiltaan 5,5 miljoonan euron suuruisen rahaston tehtävänä on mahdollistaa laadukkaiden kotimaisten elokuvien ja sarjasisältöjen toteutumista. Pääomaa nostettiin 13,5 miljoonaan euroon lokakuussa 2022.

Lähteet

Aiheesta muualla 
 
 Aurora Studios Suomen elokuvasäätiön sivustolla
 Cinemanse Oy, verkkosivusto
 
 Helsinki-filmi Oy, verkkosivusto
 

Suomalaiset elokuvayhtiöt
Elokuvayhtiöt
Elokuvalevittäjät
Monsterit työn touhussa

Monsterit työn touhussa () on Disney+-tilausvideopalveluun julkaistu animaatiosarja, joka toimii jatko-osana elokuvalle Monsterit Oy (2001). Se on Pixarin ensimmäinen yksittäinen kokopitkä animaatiosarja, Buzz Lightyear of Star Command ollessa Walt Disney Television Animationin kanssa toteutettu yhteistuotanto.

Sarjan jaksot julkaistiin Disney+:aan yksitellen viikoittain Yhdysvalloissa 7. heinäkuuta 2021 alkaen ja Suomessa 25. elokuuta 2021 alkaen.

Äänirooleissa

Alkuperäiset

Suomenkieliset

Suomenkielisen version ohjauksesta vastaa Markus Bäckman ja käännöksestä Jukka Jaatinen.

Jaksot

Ensimmäinen tuotantokausi (2021)

|}

Lähteet

Aiheesta muualla
 

2020-luvun piirrossarjat
Disney+-alkuperäissarjat
Lina Olenius

Lina Olenius (s. 27. syyskuuta 2001 Järvenpää) on suomalainen pesäpalloilija. Olenius edustaa Superpesiksessä pelaavaa Manse PP:tä. Oleniuksen kasvattajaseura on Kinnarin Pesis. Hän pelaa sisäpelissä kotiuttajana tai vaihtajana ja ulkokentällä polttolinjassa. Olenius on pelannut urallaan viisi Superpesiksen runkosarjaottelua. Näissä hän on kerännyt neljä kärkilyöntiä. Lisäksi hän on pelannut 35 Ykköspesiksen runkosarjaottelua Roihuttarissa. Tilastot päivitetty 2. heinäkuuta 2021

Lähteet 

Suomalaiset pesäpalloilijat
Vuonna 2001 syntyneet
Elävät henkilöt
IsiNgqumo

IsiNgqumo on slangi tai kryptolekti, eli salakieli, jota käyttävät etupäässä Etelä-Afrikan seksuaali- ja sukupuolivähemmistöön kuuluva musta väestö. Kieli perustuu zuluun, mutta siinä on lainoja myös muista kielistä. Sana isiNgqumo tarkoittaa "päätöksiä".

Apartheidin vuoksi Etelä-Afrikkaan kehittyi kaksi eri seksuaali- ja sukupuolivähemmistöjen käyttämää slangia, koska valkoiset ja värilliset pidettiin erossa toisistaan kaikilla elämän osa-alueilla. Valkoiset, joiden äidinkieli oli joko englanti tai afrikaans, käyttivät gaylea eivätkä isiNgqumoa. Syy slangin käyttöön on ollut oman identiteetin häpeäminen, mutta aikaisemmin myös se, että homoseksuaalisuudesta rangaistiin vankeustuomiolla.

Esimerkkejä

Keskustelu 

Lähde:

Sanalista 

Lähde:

Lähteet 

Laventelilingvistiikka
Etelä-Afrikan kielet
Etelä-Afrikan sateenkaarilippu

Etelä-Afrikan sateenkaarilippu on Etelä-Afrikan pride-liikkeen yleisesti käyttämä lippu. Se on perinteisen sateenkaarilipun ja Etelä-Afrikan lipun yhdistelmä.

Historia 
Lipun on suunnitellut Eugene Brockman, joka on myös perustanut yhdistyksen nimeltä Gay Flag of SA, joka pyrkii saamaan lipulle virallisen tunnustuksen. Brockmanin mukaan lippu on sopiva symboli sateenkaarivaltiona tunnetulle Etelä-Afrikalle. Lippu julkaistiin 18. joulukuuta 2010 Mother City Queer Project -tapahtumassa Cape Town Stadiumilla..

Vuonna 2012 Etelä-Afrikan kulttuuriministeriön alainen heraldinen virasto antoi virallisen tunnustuksensa lipulle. Tämän johdosta Etelä-Afrikasta tuli maailman ensimmäinen valtio, joka on tunnustanut jonkinlaisen sateenkarilipun. Lippua ei kuitenkaan ole tunnustettu Etelä-Afrikan lippuun verrattavaksi kansalliseksi symboliksi.

Katso myös 

 LGBTQ+-symbolit
 Sateenkaarilippu

Galleria

Lähteet 

Eteläafrikkalainen kulttuuri
Liput
Seksuaali- ja sukupuolivähemmistöjen kulttuuri
Labrys-lippu

Labrys-lippu on Sean Campbellin vuonna 1999 suunnittelema ja vuonna 2000 julkaisema lesbojen pridelippu.

Lipussa on arkalochórin kirves, kaksoiskirves labrys, joka mytologian mukaan oli vain naissotureiden käyttämä ase. Lesboyhteisö on ottanut labryksen voimaannuttavaksi symbolikseen. Musta kolmio kuvastaa keskitysleireillä käytettyä symbolia "epäsosiaalisten naisten"  (joihin lukeutuivat natsi-saksan mukaan muun muassa lesbot) tunnistamiseksi. Myöhemmin lesbot ovat omineet mustan kolmion itselleen. Lipun taustaväri puolestaan tulee Sapfon runoudesta, jonka innoittamana violetti otettiin lesbojen symboliseksi väriksi.

Labrys-lippu on yksi useista lesbojen pridelipuista. Siitä ei kuitenkaan ole tullut suosituinta lippua muun muassa siksi, että se ei tullut lesboyhteisön sisältä, vaan sen suunnitteli homomies.

Katso myös 

 Lesbo
 Pride
 Butch ja Femme
 LGBTQ+-symbolit

Lähteet 

Liput
Seksuaali- ja sukupuolivähemmistöjen kulttuuri
Gayle

Gayle (myös gail tai moffietaal) on Etelä-Afrikassa käytetty slangi tai kryptolekti, joka pohjautuu englantiin ja afrikaansiin. Sitä ovat perinteisesti käyttäneet Etelä-Afrikan valkoiseen seksuaali- ja sukupuolivähemmistöön kuuluvat henkilöt. Gaylella ei ole äidinkielisiä puhujia, ja sen katsotaan olevan luokittelematon ja kuollut kieli.

Lesbojen keskuudessa kehitettiin oma versio gaylesta, josta käytettiin nimitystä lettytaal.

Historia 
Gayle syntyi, koska apartheidin aikana homoseksuaalisuus oli rikos Etelä-Afrikassa ja vähemmistöt käyttivät slangia salatakseen oman identiteettinsä ulkopuolisilta. Slangi sai alkunsa 1960-luvulla ja siitä käytettiin nimitystä moffietaal. Samaan aikaan Etelä-Afrikassa kehittyi toinenkin seksuaali- ja sukupuolivähemmistöjen käyttämä kryptolekti, isiNgqumo, jota käyttivät maan värilliset käyttivät, koska apartheid piti kaksi väestönryhmää tiukasti erillä toisistaan.

Kun homoseksuaaliset teot laillistettiin vuonna 1994, gaylen käyttö laski merkittävästi, sillä ihmisten ei enää tarvinnut peitellä seksuaalista suuntautumistaan.

Gaylen merkitys on muuttunut seksuaalisen suuntautumisen peittelystä oman identiteetin rakentamisen välineeksi. Käyttämällä gaylea englannin- ja afrikaansinkielinen satenkaariväestö on onnistunut luomaan oman rekisterin.

Vuonna 2003 julkaistiin ensimmäinen gaylen sanakirja. Sen tekijä, Ken Cage, ei kuitenkaan konsultoinut gaylen ensimmäisiä käyttäjiä 1960-luvulta..

Gaylea käsittelevä, Andrew Brukmanin ohjaama, dokumenttielokuva The Men Who Speak Gayle julkaistiin vuonna 2020. Elokuva kertoo kahdesta miehestä, jotka ovat omistautuneet gaylen säilyttämiseen: drag-artisti Nathan Kennedy ja Louis van Brakel..

Esimerkkejä

Sanalista 

Lähde:

Lauseita 

Lähde:

Lähteet 

Laventelilingvistiikka
Etelä-Afrikan kielet
Hyötiönsaari

Hyötiönsaari on saari varsinaisella Saimaan Pien-Saimaalla Lappeenrannassa Etelä-Karjalassa.

Maantietoa 
Hyötiönsaari on 1,2 kilometriä pitkä ja 950 metriä leveä. Se sijaitsee itäisellä Pien-Saimaalla Lauritsalan edustalla. Saaren lounaispuolella sijaitsee Kaukaanselkä, luoteispuolella Niemisenselkä ja itäpuolella Laihianselälle johtava selkä. Saimaan kanavan suu sijaitsee saaresta itä-kaakkoon päin 1,2 kilometriä, joten laivaliikenteen määrä Saimaan syväväylällä on suuri. Saaren korkein kohta sijaitsee sen eteläosassa (108 metriä mpy.). Mäen ympäriltä työntyy länteen, kaakkoon, luoteeseen ja pohjoiseen kartassa nimettömät niemet. Myöskään saaren lahtia ei ole karttaan nimetty. Saaren kaakkois- ja eteläpuolella sijaitsee mannermaata, koillisessa Tuosan saari ja pohjoisessa Vehkataipaleensaaren Niemisenkärki. Hyötiönsaaren lähisaaria ovat pohjoisen nimen edustalla Pukkisaari, itäisen niemen edessä Kettinkisaari ja itäpuolella Linnasaari ja Linnaluoto. Saarella ei ole lampia. Saareen tule Lauritsalasta yhdystie 4081 Luukkaansalmen siltaa pitkin ja se poistuu saarelta 350 metriä pitkää pengertietä pitkin Tuosan saarelle. Yhdystieltä haarautuu länteen johtava tie, joka vie pengertienä Pienelle Lamposaarelle, jossa liikennöi ennen Pappilansalmen lossi . Ennen Lamposaarta tie haarautuu Mikonsaareen johtavaksi tieksi. Pengertiet katkaisevat laivaliikenteeltä kulun saaren pohjoispuolelle, joten 4,2 metriä syvä Saimaan syväväylän on merkitty saaren eteläpuolelle. Pienveneellä mahtuu kulkemaan Tuosaan vievän tien lyhyen sillan ali.

Historiaa 
Vuonna 1928 julkaistussa Lappeenrannan seudun taloudellisessa kartassa ei saarelle ole piirretty rakennuksia tai peltomaata. Vuonna 1951 julkaistussa peruskartassa oli saaren läntisessä niemessä sorakuoppa ja laituri, jonne soraa kuljettava proomu saattoi kiinnittyä. Pohjoisessa lahdessa oli monia vapaa-ajan asuntoja, joita ei esiintynyt etelärannassa ilmeisesti tehtaiden likaaman veden takia. Siellä sijaitsi kuitenkin hyppymäki. Seuraavassa vuoden 1971 kartassa hyppyrin tilalla on sorakuoppa ja edelliselle sorakuopan tilalla on tullut maantie Lappeenrannasta. Tien eteläpäähän on piirretty lossi. Vuoden 1983 kartassa on saarelle rakennettu muutama asuintalo. Vuoden 1997 kartassa on aikaisempi saaren kautta kulkevasta tiestä tullut sivutie, kun Luukkaansalmen silta ja sillalta alkava yhdystie on tehty päätieksi. Vielä tässä kartassa on saaren eteläiseen lahteen piirretty lampi, joka on myöhemmin auennut lahdenpohjaksi.

Lähteet

Aiheesta muualla 
 Marjola, kokous- ja majoituspalvelua

Lappeenrannan saaret
Saimaan saaret
Marsden

Marsden on muun muassa seuraavien henkilöiden sukunimi:

 Bernie Marsden (s. 1951), brittiläinen kitaristi
 Evelyn Marsden (1883–1938), australialainen RMS Titanicilla työskennellyt stuertti ja hoitaja
 Gordon Marsden (s. 1953), brittiläinen Työväenpuolueen poliitikko
 James Marsden (s. 1973), yhdysvaltalainen näyttelijä ja malli
 Jason Marsden (s. 1975), yhdysvaltalainen näyttelijä
 Simon Marsden (1948–2012), brittiläinen valokuvaaja
Sha'Carri Richardson

Sha'Carri Richardson (/ʃəˈkɛri/, s. 25. maaliskuuta 2000, Dallas, Teksas) on yhdysvaltalainen pikajuoksija, joka kilpailee 100 ja 200 metrin matkoilla. Richardson tuli ensimmäisenä tunnetuksi vuonna 2019 juostuaan 100 metrillä 10,75 NCAA:n mestaruuskilpailuissa. Aika on junioreiden (U20) maailmanennätys.

Huhtikuussa 2021 Richardson juoksi ennätyksekseen 10,72, joka on kaikkien aikojen kuudenneksi nopein aika ja kaikkien aikojen neljänneksi nopein yhdysvaltalaisaika. Hän voitti Yhdysvaltain olympiakarsinnat vuoden 2021 kesäolympialaisiin Tokiossa ajalla 10,86. 1. heinäkuuta 2021 uutisoitiin, että Richardson on antanut positiivisen doping-näytteen, joka sisälsi THC:ta (kannabiksessa vaikuttava aine). Tämän vuoksi Richardsonin tulos hylättiin eikä hän päässyt Yhdysvaltain joukkueeseen Tokion olympialaisten 100 metrin juoksuun. Hän sai yhden kuukauden kilpailukiellon.

Richardsonin 200 metrin ennätys on elokuussa 2020 juostu 22,00.

Richarsonin valmentaja on entinen pikajuoksija Dennis Mitchell.

Yksityiselämä 

Richarson on puhunut avoimesti lapsuutensa vaikeuksista. Isoäitinsä kasvattaman Richardsonin äiti hylkäsi hänet lapsena ja lukiossa Richardson yritti itsemurhaa. Hän on myös puhunut mielenterveydellisistä ongelmistaan.

Lähteet 

Yhdysvaltalaiset pikajuoksijat
Vuonna 2000 syntyneet
Elävät henkilöt
Jääkiekon SM-liigakausi 2021–2022

Jääkiekon SM-liigakausi 2021–2022 oli jääkiekon SM-liigan 47. kausi. Runkosarja alkoi 9. syyskuuta ja päättyi 22. maaliskuuta. Rauman Lukko lähti kauteen hallitsevana mestarina.

Kauden rakenne 

Kausi alkoi 9. syyskuuta edelliskauden finalistien Rauman Lukon ja Turun Palloseuran keskinäisellä koitoksella. Runkosarjan otteluohjelma sisälsi kuuden edelliskauden tapaan yhteensä 450 ottelua, 60 kutakin joukkuetta kohti. Täysiä seitsemän ottelun kierroksia pelattiin kaikkiaan 20. Perjantai ja lauantai toimivat pääasiallisina ottelupäivinä, ja kaikkiaan 275 ottelua eli 61 prosenttia kaikista pelattiin viikonloppuisin. Keskiviikkopelejä oli 99 eli 22 prosenttia ja torstaipelejä 43 eli 10 prosenttia kaikista otteluista.

Otteluohjelma oli tauolla Euro Hockey Tourin ajan 7.–14. marraskuuta. Jouluna pidettiin viikon mittainen ottelutauko, joka päättyy täyteen ottelukierrokseen tapaninpäivänä. Tampereella avattiin joulukuussa uusi Nokia Areenaksi nimetty jäähalli Ilveksen ja Tapparan käyttöön. Uudella areenalla pelattiin 19. helmikuuta kaksi ottelua, kun Ilves isännöi omaansa iltapäivällä ja Tappara illalla.

Runkosarjan päätöskierros pelattiin 22. maaliskuuta. Pudotuspelit alkoivat heti paria päivää myöhemmin 24. maaliskuuta ja päättyivät 28. huhtikuuta, joiden päätteeksi Suomen mestaruutta juhli Tappara.

Päättyneen runkosarjan kolme parasta joukkuetta pääsivät Mestarien liigan ja neljäs joukkue Spengler Cupiin.

Osallistuvat joukkueet

Valmentajavaihdokset

Sarjataulukko

Pudotuspelit 

Runkosarjan kuusi parasta joukkuetta etenivät suoraan puolivälieriin ja sijoille 7–10 sijoittuneet joukkueet pelasivat 1. kierroksella, jossa voittajat ratkottiin yhteispisteillä kahdessa ottelussa. 1. kierroksen otteluissa voitiin siis tavanomaisesta poiketen päätyä myös tasatulokseen. Mikäli voitot olivat toisen ottelun varsinaisen peliajan jälkeen tasan, toisen ottelun perään pelattiin jatko-ottelu 20 minuutin erin maaliin saakka. Puolivälierät alkoivat 27. maaliskuuta ja puolivälieristä eteenpäin pudotuspeleissä pelattiin jälleen muutaman kauden tauon jälkeen normaalilla paras seitsemästä -menetelmällä.

Kaavio

Pronssiottelu

Loppuottelut

Runkosarjan tilastot

Palkinnot

Lopulliset sijoitukset

Lähteet
Panssariahven

Panssariahven (Dinoperca petersi) on panssariahveniin kuuluva kalalaji. Lajia tavataan Intian valtameren länsiosista.

Koko ja ulkonäkö
Panssariahven voi kasvaa noin 75 cm pitkäksi ja tyypillinen pituus on noin 30–60 cm. Laji on ruumiinrakenteeltaan soikeahko ja ruumis on melko korkea. Sen selkäevä on pitkä, etuosastaan piikikäs ja korkeimillaan keskiosastaan. Kalan silmät ovat suuret. Aikuiset panssariahvenet ovat väriltään hyvin tumman ruskeita ja ruumiissa on heikosti erottuvia valkoisia pilkkuja. Nuoret yksilöt ovat harmaita mustin juovin.

Levinneisyys ja elintavat
Panssariahvenen levinneisyysalue on paikoittainen ja sitä tavataan Pakistanista, Omanista, Keniasta ja Mosambikista Etelä-Afrikkaan. Lajin elinympäristöä ovat kivikko- ja koralliriutat syvimmillään 50–75 metrin syvyydessä. Panssariahven elää usein luolien suiden lähellä ja syö äyriäisiä, mustekaloja ja pieniä kaloja.

Panssariahventa kalastetaan myös kaupallisesti pieniä määriä.

Lähteet

Percoidei
Itävallan Grand Prix 2021

Itävallan Grand Prix 2021 (virallisesti Formula 1 BWT Grosser Preis von Österreich 2021) oli Formula 1 -kauden  yhdeksäs osakilpailu, joka ajettiin 4. heinäkuuta Red Bull Ringin moottoriradalla Spielbergissä Itävallassa.

Viikonlopun aikataulu ja sää

Tulokset

Aika-ajot

Kilpailu 

 Sergio Pérez ajoi maaliin viidentenä, mutta hän sai kaksi 5 sekunnin aikarangaistusta Leclercin ajattamisesta radan ulkopuolelle.
 Yuki Tsunoda sai 5 sekunnin aikarangaistuksen valkoisen viivan ylittämisestä varikolle ajettaessa.
 Lance Stroll sai 5 sekunnin aikarangaistuksen varikolla ajamastaan ylinopeudesta.
 Kimi Räikkönen sai varikon läpiajorangaistuksen, joka muutettiin 20 sekunnin aikarangaistukseksi, kolarin aiheuttamisesta Vetteliin.
 Nicholas Latifi ajoi maaliin 15:ntenä, mutta hän sai 10 sekunnin stop-and-go-rangaistuksen, joka muutettiin 30 sekunnin aikarangaistukseksi, tuplakeltaisten lippujen noudattamatta jättämisestä.
 Nikita Mazepin sai 10 sekunnin stop-and-go-rangaistuksen, joka muutettiin 30 sekunnin aikarangaistukseksi, tuplakeltaisten lippujen noudattamatta jättämisestä.

Sijoitukset kilpailun jälkeen 

 Huom!: Vain viiden parhaan sijoitukset sisällytetty.

Lähteet 

2021
Osakilpailut Formula 1 -kaudella 2021
Hoitoaine

Hoitoaine on hiusten hoitotuote, joka selvittää, kosteuttaa ja suojaa hiuksia. Jotkin hoitoaineet lisätään hiuksiin pesun aikana ja huuhdotaan pois. Toiset hoitoaineet lisätään pyyhekuiviin hiuksiin pesun jälkeen ja jätetään niihin. Hoitoaineita on saatavilla suihkeina, nesteinä, vaahtoina ja voiteina.

Lähteet

Hiukset
Dream (tubettaja)

Dream (s. 12. elokuuta 1999) on yhdysvaltalainen tubettaja ja Twitch-striimaaja, joka tunnetaan Minecraft-sisällöstä. Lokakuussa 2022 Dreamin pääkanavalla oli 31,1 miljoonaa tilaajaa ja yli 2,7 miljardia näyttökertaa.

Ura 
Dream loi Youtube-kanavansa vuonna 2014, mutta alkoi julkaista videoita säännöllisesti vasta vuonna 2019, jolloin hänen kanavansa lähti kasvuun lähes heti. Vuonna 2020 hänen Youtube-kanavansa oli yksi nopeiten kasvavista sekä Yhdysvalloissa koko sivuston toiseksi suosituin.

Dreamin sisältö perustuu erilaisten haasteiden suorittamiseen Minecraftissa. Minecraft Manhunt on hänen suosituin Youtube-videosarjansa.

Dream SMP 
Dream on Dream Team -nimisessä ryhmässä, johon kuuluvat hänen lisäkseen tubettajat GeorgeNotFound ja Sapnap. Ryhmä esiintyy toistensa videoilla usein.

Dream SMP on Dream Teamin perustama ja Dreamin omistuksessa oleva yksityinen Minecraft-palvelin. Palvelimella pelaa Dream Teamin ohella monia tunnettuja striimaajia ja tubettajia. Pelaajat roolipelaavat palvelimella hahmoina, joiden ympärille he ovat kehittäneet etenevän juonen. Juoni on löysästi käsikirjoitettu, mutta suuri osa siitä perustuu striimien aikana tapahtuvaan improvisointiin.

Minecraft speedrunning 
Dream on tehnyt kolme Minecraft speedrun-maailmanennätystä, jotka on sittemmin rikottu.

Joulukuussa 2020 Dream kohtasi spekulointia huijaamisesta Minecraft speedrun -suorituksessa, jonka hän oli Twitch-striimannut lokakuussa 2020. Kyseinen aika oli yltänyt speedrun.com-sivuston tulostaulukossa viidenneksi, mutta sivuston moderaattorit päättivät poistaa sen epäilyttävyyden vuoksi listalta. Moderaattorit julkaisivat lisäksi asiakirjan ja Youtube-videon , joissa analysoitiin Dreamin speedrun-suorituksia kuudessa Twitch-striimissä, jotka olivat ajallisesti lähellä epäiltyä huijausta. Moderaattorit tekivät johtopäätöksen, että Dream on lisännyt suorituksissa onneaan käyttämällä modia, joka parantaa pelin todennäköisyyksiä pelaajan eduksi.

Dream vastasi syytöksiin julkaisemalla Youtube-videon, jossa kielsi huijanneensa. Dream poisti kyseisen videon myöhemmin kanavaltaan. Toukokuussa 2021 Dream julkaisi asiakirjan, jossa tunnusti käyttäneensä vahingossa kyseisissä speedrun-suorituksissa pelin todennäköisyyksiä muuttavaa modia. Dream kertoi asiakirjassa, ettei ollut tiennyt modin olleen päällä suoritusten aikana, ja sai tietää asiasta vasta myöhemmin, kiellettyään syytökset.

Diskografia

Singlet 

 ”Roadtrip” (feat. PmBata, 2021)
 ”Mask” (2021)
"Change My Clothes" (feat. Alec Benjamin, 2021)

Palkinnot ja ehdokkuudet

Lähteet 

Yhdysvaltalaiset tubettajat
Vuonna 1999 syntyneet
Elävät henkilöt
Star Wars: Visions

Star Wars: Visions on Disney+-tilausvideopalveluun julkaistu sarja lyhytelokuvia, jotka sijoittuvat George Lucasin luomaan Tähtien sota -universumiin. Ensimmäisen tuotantokauden yhdeksän lyhytelokuvaa, jotka ovat tuotettu yhteistyössä japanilaisten anime-studioiden kanssa, julkaistiin 22. syyskuuta 2021. Toisen tuotantokauden lyhytelokuvat julkaistaan keväällä 2023 ja niiden parissa työskentelee japanilaisstudioiden lisäksi myös muita animaatiostudioita ympäri maailmaa.

Ääninäyttelijät

Ensimmäinen tuotantokausi (2021)

Lyhytelokuvat

Ensimmäinen tuotantokausi (2021) 

|}

Tuotanto  
Star Wars: Visions julkistettiin alun perin Disneyn Investor Day -virtuaalitapahtumassa joulukuussa 2020 kymmenen yksittäisen anime-lyhytelokuvan sarjana, jonka lyhytelokuvat sijoittuvat useille eri aikakausille Tähtien sota -universumissa. Sarja tuotettaisiin yhteistyössä lukuisten japanilaisten animestudioiden kanssa. Sarjaa esitellään lisää Anime Expo Lite -tapahtumassa heinäkuussa 2021, jossa paikalla ovat myös sarjan tuottaja Kanako Shirasaki sekä useat sarjan vastaavista tuottajista. Samalla paljastettiin, että lyhytelokuvien määrä oli vähennetty kymmenestä yhdeksään, koska Yhdeksännen jedin oli alun perin tarkoitus olla kaksi lyhytelokuvaa, kunnes ne yhdistettiin lopulta toisiinsa.

Toukokuussa 2022 paljastettiin, että on tekeillä toinen tuotantokausi lyhytelokuvia, joiden tekemiseen onnistuu japanilaisstudioiden lisäksi tällä kertaa myös useita muita animaatiostudioita eri puolilta maailmaa, kuten Intiasta, Yhdistyneestä kuningaskunnasta, Irlannista, Espanjasta, Chilestä, Ranskasta, Etelä-Afrikasta ja Yhdysvalloista.

Julkaisu 
Star Wars: Visionsin ensimmäisen tuotantokauden yhdeksän lyhytelokuvaa julkaistiin Disney+:aan 22. syyskuuta 2021. Toisen tuotantokauden lyhytelokuvat julkaistaan keväällä 2023.

Lähteet

Aiheesta muualla 
 
 Star Wars: Visions Jedipediassa
 Star Wars: Visions Wookieepediassa 

2020-luvun piirrossarjat
Disney+-alkuperäissarjat
Tähtien sota
Animesarjat
Petter Wilhelm Snellman

Petter Wilhelm Snellman (17. heinäkuuta 1876 Oulu – 31. joulukuuta 1955 Helsinki) oli suomalainen sisäasiainministeriön kansliapäällikkö ja hallitusneuvos.

Snellmanin vanhemmat olivat kauppias, raatimies, kunnallisneuvos Petter Vilhelm Snellman ja Fredrika Fellman. Hän pääsi ylioppilaaksi 1898 Oulun ruotsalaisesta lyseosta ja suoritti Helsingin yliopistossa ylemmän hallintotutkinnon 1901 ja oikeustutkinnon 1902. Snellman sai varatuomarin arvon 1904.

Snellman oli Oulun kaupunginvoutina 1906–1918 ja hän toimi myös kaupunginvaltuuston sihteerinä, anniskeluyhtiön tarkastajana ja kaupungin eläkekassan rahastonhoitajana sekä oli Oulun säästöpankin johtokunnan jäsenenä. Snellaman osallistui Suomen sisällissotaan valkoisten puolella ja oli muun muassa tykkimiehenä Tampereen ja Viipurin piirityksissä. Sodan jälkeen hän oli sodan suorituskomitean seka sotasaaliskeskuskomitean jäsenenä. Vuoonna 1918 Snellman nimitettiin senaatin siviilitoimituskunnan esittelijäksi ja esittelijäsihteeriksi. Vuonna 1922 hänestä tuli sisäasiainministeriön esittelijäneuvos ja 1932 sisäasiainministeriön kansliapäällikkö ja hallitusneuvos. Kansliapäällikkönä Snellman oli vuoteen 1944 saakka.

Snellman oli naimisissa vuodesta 1906 Gertrud Eufemia Schreyn kanssa.

Julkaisuja 
Nimellä P. W. Snellman:
 Handelssocieteten och handlandenas pensionsinrättning i Uleåborg 1771-1936: förteckning över medlemmar och delägare jämte korta biografiska anteckningar om dem. Oulu 1937, näköispainos Kaleva, Oulu 1986
 Skepp och skeppare i Uleåborg 1765-1815 : Uleåborgs handelsflotta 1765-1815 : förteckning över seglare, redare och befälhavare jämte några anteckningar om dem. Handlandenas i Uleåborgs pensions- och understödsförening, Oulu 1938, näköispainos Handelssocietetens i Uleåborg stiftelse, Oulu 1995
 Kertomus Oulun kauppaseuran ja Oulun kauppiaiden eläkelaitoksen toiminnasta vuosina 1771-1939. Oulun kauppiaiden eläke- ja apurahalaitos, Oulu 1939
 Oulun laivoja ja laivureita vuosina 1816-1875; toim. Aarne Kopisto. Kaleva, Oulu 1974

Lähteet 

Suomalaiset juristit
Suomalaiset kansliapäälliköt
Suomen sisällissodan valkoiset
Vuonna 1876 syntyneet
Vuonna 1955 kuolleet
Buddha Souls

Buddha Souls on Kiiskinen-Priha-duon albumi vuodelta 2019. Sen on julkaissut 2019 Priha Records (PRICD06).

Albumi sisältää laulaja, lauluntekijä Timo Kiiskisen ja trumpetisti, säveltäjä Antero Prihan yhdessä säveltämiä lauluja historiallisen henkilön Buddhan sanomiksi kerrottuihin teksteihin. Musiikin esittävät Kiiskinen ja Priha. He ovat yhdessä rakentaneet musiikin akustisin instrumentein ja Logic-tietokonesamplein.

Albumin on miksannut tuottaja, kitaristi, rumpali Hannu Pikkarainen, joka myös soittaa levyllä kitaroita ja perkussioita. Yhtyeen musiikki sisältää maailmanmusiikillisia aiheita ja etnisiä instrumentteja trumpetin improvisaatiolla ja meditatiivisella jazz-laululla.

Kappaleet

Lähteet

Aiheesta muualla
 Buddha Souls, Antoropriha.com

Vuoden 2019 albumit
Suomalaiset jazzalbumit
Organ Free

Organ Free on urkuri Kalle Salosen, trumpetisti Antero Prihan ja rumpali Hannu Pikkaraisen vapaan ilmaisun yhtye.

Improvisointia painottava free jazz-yhtye Organ Free kertoo säveltävänsä musiikkinsa tässä hetkessä. Yhtye on esiintynyt klubeilla ja festivaaleilla mm. Pietarissa, Helsingissä ja Tukholmassa.
Urkuri Kalle Salonen soittaa Hammond-urkujen lisäksi efektoitua Nord syntetisaattoria. Priha soittaa trumpetin ja efekti-pedaalien lisäksi etnisiä puuhuiluja.
Pikkarainen rytmittää improvisaatioita mm New Orleansista, sekä jazz,- ja funk-musiikista löytyvin keinoin.

Yhtyeen esikuvina ovat muun muassa Peter Brötzman, Paal Nielsen Love, Ken Vandermark, Mats Gustavsson ja Evan Parker.

Lähteet

Aiheesta muualla 
https://www.facebook.com/organfreemusic
https://www.anteropriha.com/organfree
Jussi Niemi: Levyarvio: Vapaasti Hammondilla! Organ Free -trion kokeellisuus kuulostaa spontaanilta Soundi 

Suomalaiset jazzyhtyeet
Mielen taivas

Mielen Taivas / Sky of Mind on Antero Prihan säveltämä 8-osainen laulusarja Anu Komsille. Sanoitus on Prihan. Teos on sävelletty seitsemään eri kirkkosävellajiin eli ns. moodiin. Kahdeksas osa ”Rauha” on hymni Eino Leinon runoon.

Priha soittaa teoksen trumpettisolistina ja Kalle Salonen urkusolistina. Äänite on Komsin Coloramaestron, Prihan Priha Recordsin sekä Teuvo Merkkiniemen ja Kalle Pajamaan Hikinauhat-yhtiön yhteistuotanto.

Se julkaistiin 2017 CD-, vinyyli- ja digitaalisena julkaisuna. Teos kantaesitettiin 10.2.2016 Espoon kulttuurikeskuksen Louhisalissa.

Muusikot
 Anu Komsi, laulu
 Kalle Salonen, urut
 Antero Priha, trumpetti
 Sakari Oramo, viulu
 Henrik Perello, viulu
 Tuula Riisalo, alttoviulu
 Lea Pekkala, sello
 Seppo Kantonen ja Antti Ikola koskettimet
 Eerik Siikasaari, basso
 Hannu Pikkarainen, perkussiot

Aiheesta muualla
 https://www.anteropriha.com/mielen-taivas

Suomalaiset albumit
Vuoden 2017 albumit
Oopperalevytykset
Kirkkomusiikki
Kerttu Selin

Kerttu Olga Selin (2. maaliskuuta  1925 Kuhmoinen – 13. syyskuuta 1996 Helsinki) oli suomalainen mannekiinikoulun johtaja ja suomalaisen mannekiinikoulutuksen uranuurtajia.

Selin perusti mannekiininkoulun Helsinkiin vuonna 1959 ja johti sitä yli 35 vuotta. Useat Suomen merkittävimmistä malleista kävivät hänen koulunsa.

Selin on haudattu Hietaniemen hautausmaalle Helsinkiin.

Lähteet
 Kerttu Selinin muistokirjoitus Helsingin Sanomissa.

Viitteet 

Vuonna 1925 syntyneet
Vuonna 1996 kuolleet
Mallitoimistot
Suomalaiset yrittäjät
Suomalaiset muotialan vaikuttajat
Petter Wilhelm Snellman (kauppias)

Petter Wilhelm Snellman (29. kesäkuuta 1834 Tervola – 10. marraskuuta 1900 Oulu) oli suomalainen Oulussa vaikuttanut kauppias, laivanvarustaja ja kunnallisneuvos.

Snellmanin vanhemmat olivat Tervolan kappalainen, varapastori Adolf Snellman (1783–1843) ja Sara Christina Cajaner (1803–1874). Snellman kävi lyhyen aikaa Oulun triviaalikoulua ja oli sitten kauppa-apulaisena 1847-1851 kauppaneuvos Frans Johan Franzénin liikkeessä Oulussa. Hän lähti merille jo 17-vuotiaana oululaisessa Hoppet-laivassa. Hän suoritti perämiehen tutkinnon Kristiinankaupungissa 1855 ja merikapteenin tutkinnon Helsingissä 1858. Snellman oli vuodesta 1860 priki Kemin päällikkönä kolme vuoden ajan ja sen jälkeen Freden ja Helios-nimisten laivojen päällikkönä.

Snellman asettui sitten asumaan Ouluun ja perusti sinne 1872 kauppaliikkeen. Vuonna 1880 hänet valittiin Oulun kunnallisraatimieheksi ja hän hoiti tätä tointa parikymmentä vuotta ollen viimeisinä vuosina virkavapaalla terveyssyistä. Snellman sai kunnallisneuvoksen arvon 1898.

Snellman oli Oulun kauppiaitten eläkekassan rahastonhoitajana, Oulun säästöpankin johtokunnan jäsenenä sekä useiden oululaisten kauppiaiden liikeyritysten johtajana.

Snellman oli naimisissa Louise (Lovisa) Fellmanin (1846–1870) kanssa ja sen jälkeen Fredrika Fellmanin (1848–1917) kanssa. Sisäasiainministeriön kansliapäällikkö ja hallitusneuvos Petter Wilhelm Snellman oli hänen poikansa toisesta avioliitosta. Snellmanin veli Anton Erik Snellman (1836–1899) oli Oulun tyttökoulun opettaja ja vuodesta 1888 Tervolan meijerikoulun perustaja ja johtaja.

Lähteet 

Suomalaiset kauppiaat
Suomalaiset merikapteenit
Suomalaiset laivanvarustajat
Vuonna 1834 syntyneet
Vuonna 1900 kuolleet
Onnelliset

Onnelliset voi tarkoittaa seuraavia:

 Onnelliset, Hannu Lemisen ohjaama draamaelokuva vuodelta 1954
 Onnelliset, Wille Hyvösen ohjaama dokumenttielokuva vuodelta 2015
 ”Onnelliset” (”Jo valkenee kaukainen ranta”), Aleksis Kiven kirjoittama ja Oskar Merikannon säveltämä laulu 
 ”Onnelliset”, Leevi and the Leavingsin kappale albumilta Mies joka toi rock ’n’ rollin Suomeen.
Britannian Grand Prix 2021

Britannian Grand Prix 2021 (virallisesti Formula 1 Pirelli British Grand Prix 2021) oli Formula 1 -kauden  kymmenes osakilpailu, joka ajettiin 18. heinäkuuta Silverstonen moottoriradalla Englannissa Yhdistyneessä kuningaskunnassa.

Kisaviikonloppuna nähtiin ensimmäistä kertaa uusi formaatti, jossa aika-ajo ajetaan jo perjantaina ja lauantaina ajetaan uusi sprinttikilpailu, joka määrittää lähtöjärjestyksen sunnuntain kilpailuun.

Viikonlopun aikataulu ja sää

Tulokset

Aika-ajot

Sprinttikilpailu 

 George Russell sai kolmen lähtöruudun rangaistuksen kolarista Carlos Sainzin kanssa.
 Sergio Pérez keskeytti mutta ajoi yli 90 % kilpailupituudesta ja sai tuloksen.

Kilpailu

Sijoitukset kilpailun jälkeen 

 Huom!: Vain viiden parhaan sijoitukset sisällytetty.

Lähteet 

Britannian Grand Prix
Osakilpailut Formula 1 -kaudella 2021
Verneri Salovirta

Verneri Salovirta, sukunimi aik. Marckström (1. toukokuuta 1883 Suojärvi – 27. kesäkuuta 1936 Muddusjärvi, Inari) oli suomalainen metsänvartija ja itseoppinut Lapin maisemakuvistaan tunnettu taidemaalari. 

Salovirta, jonka isä oli metsänhoitajana Suojärvellä valmistui metsänvartijaksi Evon metsänvartijakoulusta vuonna 1906. Hän oli sitten metsänvartijana eri yhtiöitten ja valtion palveluksessa vuoteen 1918 saakka. Salovirta osallistui Suomen sisällissotaan 15. jääkäripataljoonassa. Hän kävi suojeluskuntien päällystökoulun vuonna 1920 ja oli sitten Pylkönmäen suojeluskunnan paikallispäällikkönä vuoteen 1921 saakka. Keväällä 1921 hän muutti Okeroisiin Lahden lähelle ja oli valtion palveluksessa metsätyönjohtajana vuoteen 1925, jolloin hän erosi tehtävästä sairauden takia.

Salovirta oli harrastanut maalausta sivutoimisesti jo vuodesta 1915 lähtien ja vuonna 1926 hän ryhtyi täyspäiväiseksi taidemaalariksi. Hän sai ensimmäiset vaikutteensa taidemaalari Gabriel Engbergiltä vuosien 1914 ja 1915 tienoilla. Salovirta teki ensimmäisen matkansa Lappiin kesällä 1926 ja tämän jälkeen hän oli Lapissa jokaisena kesänä sekä talvella 1929–1930, 1931–1932 ja 1935–1936. Salovirta piti yksityisnäyttelyitä Lahdessa 1928, 1930 ja 1934. Hän maalasi maisemamaalauksia aluksi Okeroisten maisemista ja sitten useina kesinä Lapissa.

Salovirta oli myös harrastajanäyttelijä ja hän näytteli Lahden teatterissa 1927–1928. Hän kirjoitti lisäksi novelleja, kertomuksia ja näytelmiä. Salovirran näytelmistä tunnetuin oli satunäytelmä "Elävä miekka", jota esitettiin Viipurin teatterissa.

Salovirran vene kaatui myrskyssä 27. kesäkuuta 1936 hänen ollessaan kalastusmatkalla Inarin Muddusjärvellä. Hän ui pitkän matkaa uistinsiima jalkoihin sotkeutuneena mutta uupui 100 metrin päässä rannasta ja hukkui. Salovirran ruumis löydettiin 4. heinäkuuta ja hänet haudattiin Inariin. 

Lahden Taideyhdistys järjesti huhtikuussa 1937 taiteilijoiden B. B. Alancon ja Verneri Salovirran muistonäyttelyn Lahden lyseossa.

Lähteet 

Suomalaiset taidemaalarit
Vuonna 1883 syntyneet
Vuonna 1936 kuolleet
Andhadhun

Andhadhun (suom. ”Sokeasti”) on vuonna 2018 ensi-iltansa saanut intialainen hindinkielinen mustan komedian rikostrilleri. Sen on ohjannut Sriram Raghavan ja pääosia näyttelevät Tabu, Ayushmann Khurrana ja Radhika Apte. Elokuva kertoo sokeasta pianistista, joka tahattomasti joutuu sotketuksi entisen elokuvanäyttelijän murhaan.

Näyttelijät

Soundtrack

Palkinnot

Uudelleenfilmatisoinnit 
Elokuvasta on tekeillä tamilinkielinen versio Andhagan, malajalaminkielinen versio Bhramam ja telugunkielinen versio Maestro.

Lähteet

Aiheesta muualla 
 

Vuoden 2018 intialaiset elokuvat
Intialaiset jännityselokuvat
Intialaiset rikoselokuvat
Mustan komedian elokuvat
Hindinkieliset elokuvat
Keski-Kannaksen risti

Keski-Kannaksen risti on Suomen puolella talvisodassa, Keski-Kannaksen alueella taistelleiden sotilaiden muistoristi. 

Siihen ovat oikeutettuja ne Suomen kansalaiset tai ulkomaalaiset sotilaat, jotka talvisodan 1. ja 2. Divisioonaan tai niille alistettuihin joukko-osastoihin kuuluneina ovat ottaneet osaa Kannaksen taisteluihin. 1. divisioonaan kuuluneet voivat kiinnittää muistoristin nauhaan hopeoidun kypärätunnuksen. Muistoristin ja nauhan mukana annetaan omistuskirja. 

Talvisodan jälkeen perustetut asevelijärjestöt lyöttivät vuodesta 1940 alkaen Keski-Kannaksen muistoristiä, joita myönnettiin anomuksen perusteella. Muistoristin kustannukset oli asianomaisten itse suoritettava.

Muistoristin on suunnitellut Oskar Pihl. Risti on musta yrjönristi, jonka keskustassa on Karjalan miekat ristikkäin ja niiden päällä tyylitelty kuusenoksakoriste. Kääntöpuolelle on stanssattu: 1939 1940, KESKI-KANNAS. Risti kannetaan pomsisidoksisessa oranssissa nauhassa, jossa keskellä kaksi ohutta mustaa juovaa. Ristejä ei ole numeroitu.

Suomen sotien 1939-1945 muistoristitoimikunta pitää luetteloa tai kortistoa henkilöistä, joille muistoristi on myönnetty. Niihin on merkitty ristinsaajien arvo tai ammatti, täydellinen nimi, syntymäaika ja -paikka, sekä joukko-osasto, jossa tämä on sodan aikana palvellut.

Lähteet 

Suomen sotilasansiomitalit
Talvisota
Englantilaiskallio

Englantilaiskallio oli Helsingin Sörnäisissä sijainnut kallio. Se sijaitsi Sörnäistenniemellä Kuorekarinsalmen rannalla nykyisen Kalasataman alueella. Kallio sijaitsi keskellä Sörnäisten satamaa, ja se sai nimensä englantilaisista laivoista, joihin lastattiin ulkomaille paljon puutavaraa 1800-luvun lopulla.

Satamaympäristössä kuultiin vieraita kieliä, ja aluetta nimitettiin myös ”englantilaiseksi metsäksi”. Kallion ympärillä ollut Sörnäistenniemi oli pitkään metsäinen ja lähes asumaton, mutta vuosikymmenien kuluessa alue teollistui ja kalliota pilkottiin ensin sataman ja myöhemmin liikenneväylien tieltä.  Alun perin puinen silta Kulosaareen kulki kallion pohjoispuolitse, mutta vuonna 1957 valmistunut uudempi Kulosaaren silta linjattiin kulkemaan Englantilaiskallion päältä. Täten myös Itäväylä kulki kallion keskeltä.

Kalasataman metroasema valmistui kallion päälle vuonna 2007, ja kauppakeskus Redin myötä maamerkin viimeisetkin jäljelle jääneet osat katosivat. Siitä kuitenkin muistuttaa kauppakeskuksen kupeessa oleva Kalasataman keskustan julkinen pääaukio Englantilaisaukio.

Lähteet

Aiheesta muualla 

Helsingin luonto
Kalasatama
Suomen kalliot